LV Eiropas Savienības Oficiālais Vēstnesis C 283/15

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2008/C 283/10)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

REGULA (EK) Nr. 510/2006

“PAGNOTTA DEL DITTAINO”

EK Nr.: IT-PDO-0005-0577-07.12.2006

AĢIN ( ) ACVN (X)

1. Nosaukums

“Pagnotta del Dittaino”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

2.4. grupa. — Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi.

3.2. Dokumenta 1. punktā minētā produkta apraksts

Laižot tirdzniecībā ACVN “Pagnotta del Dittaino” maizi, tās forma ir tradicionāli apaļa un tā sver no 500 līdz 1 100 gramiem, vai arī tas ir šķēlēs sagriezts pusklaips. Garoza ir vidēji stingra un no 3 līdz 4 mm bieza. Maizes mīkstums ir bāli dzeltenā krāsā, sīkporains, blīvs, vienmērīgs un samērā elastīgs. Mitruma saturs produktā nepārsniedz 38 % un tā organoleptiskās īpašības, piemēram, smarža, garša un svaigums saglabājas 5 dienas no ražošanas dienas.

3.3. Izejvielas (tikai pārstrādātiem produktiem)

ACVN “Pagnotta del Dittaino” attiecas uz maizi, kas iegūta īpašā apstrādes procesā, kurā izmanto dabisko raugu un cieto kviešu miltus, kas ražoti no 4. punktā minētajā teritorijā audzēto šķirņu kviešiem — Simeto, Duilio, Arcangelo, Mongibello, Ciccio, Colosseo, un izmantotajos miltos to saturam jābūt vismaz 70 %. Atlikušajiem 30 % jābūt šķirņu Amedeo, Appulo, Bronte, Cannizzo, Cappelli, Creso, Iride, Latino, Norba, Pietrafitta, Quadrato, Radioso, Rusticano, Sant'Agata, Tresor, Vendetta cieto kviešu miltiem, kas iegūti ražošanas apgabalā.

Miltu ražošanas procesā izmantojamajiem kviešu graudiem jābūt iegūtiem no apstiprinātām sēklām un jāatbilst šādām minimālajām kvalitātes prasībām: elektrolītiskais svars >78 kg/hl; proteīni (kopējo slāpekļa saturu reizinot ar koeficientu 5,70) >12 % no sausnas masas; mitrums <12,5 %; lipeklis >8 % no sausnas masas; dzeltenuma indekss >17b (pēc Minolta izstrādātās krāsu standartskalas).

3.4. Dzīvnieku uzturs (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Kviešu audzēšana un novākšana, kā arī ACVN “Pagnotta del Dittaino” produkta ražošana un iepakošanas jāveic 4. punktā minētajā ražošanas apgabalā, lai nodrošinātu izsekojamību un kontroli, kas garantē produkta nemainīgu kvalitāti un tā īpašās pazīmes, kas aprakstītas 3.2. punktā.

Lai saglabātu un uzturētu produkta kvalitatīvās īpašības un lai panāktu atbilstību higiēnas un sanitārajām prasībām, maize minētajā ģeogrāfiskajā apgabalā nekavējoties jāiesaiņo mikroperforētā plastmasas plēvē vai aizsarggāzu iepakojumā, vienlaikus ļaujot iepakotajam produktam elpot.

3.6. Īpaši noteikumi par sagriešanu, rīvēšanu, iepakošanu, u.c.

Lai panāktu atbilstību higiēnas un sanitārajām prasībām, ACVN “Pagnotta del Dittaino” maizi iesaiņo mikroperforētā plastmasas plēvē vai aizsarggāzu iepakojumā, vienlaikus ļaujot iepakotajam produktam elpot.

3.7. Īpaši noteikumi par marķēšanu

Uz marķējuma jāatveido nosaukuma “Pagnotta del Dittaino” logotips.

Nedrīkst pievienot nekādu apzīmējumu, kas nav skaidri paredzēts noteikumos. Tomēr ir atļauts lietot norādes, kurās izmantotas atsauces uz privātajiem zīmoliem, ja tām nav slavinošs vai patērētāju maldinošs raksturs. Nosaukuma logotips, kura raksturlielumi un attiecīgās kolorimetriskās norādes ir sīki aprakstītas ražošanas specifikācijā, ir taisnstūrveida, un tā apakšējā kreisajā stūrī ir perpendikulāri izvietotas divas kviešu vārpas, kas ietver laukumu, kurā atveidoti divi maizes klaipi, viens no tiem — vesels, virs kura attēlots pusklaips maizes. Logotipa apakšējā labajā pusē attēlots ACVN Kopienas logotips. Taisnstūra augšējā daļā vienā horizontālā rindā izvietots uzraksts “PAGNOTTA DEL DITTAINO DOP”.

4. Precīza ģeogrāfiskā apgabala definīcija

ACVN “Pagnotta del Dittaino” produkta ražošanas apgabalā ietilpst Enna provinces pašvaldības — Agira, Aidone, Assoro, Calascibetta, Enna, Gagliano Castelferrato, Leonforte, Nicosia, Nissoria, Piazza Armerina, Regalbuto, Sperlinga, Valguarnera Caropepe, Villarosa, kā arī Catania provinces pašvaldības — Castel di Iudica, Raddusa un Ramacca.

5. Saikne ar ģeogrāfisko apgabalu

5.1. Ģeogrāfiskā apgabala specifika

Apgabalam, kurā audzē kviešus “Pagnotta del Dittaino” maizes ražošanai, raksturīgs tipisks Vidusjūras klimats, proti, ļoti mainīgs nokrišņu daudzums gadā, galvenokārt nokrišņi vērojami rudens un ziemas periodā, un vidējais nokrišņu daudzums gadā ir aptuveni 500 mm. Mēneša vidējā temperatūra visaugstākā ir jūlijā un augustā, bet viszemākā temperatūra ir janvārī un februārī, kad tikai ārkārtas gadījumos temperatūra pazeminās tik lielā mērā (O °C), ka var kaitēt kultūraugiem. Augsnei, kurā audzē cietos kviešus, ir vidēji mālaina struktūra.

5.2. Produkta specifika

Pieprasījumu atzīt aizsargāto cilmes vietas nosaukumu “Pagnotta del Dittaino” pamato ar to, ka šis produkts no citiem tās pašas preču grupas produktiem atšķiras jo īpaši ar garozas mīkstumu un bāli dzelteno krāsu, kā arī ar sīkporainību, blīvo un viendabīgo mīkstumu. Vēl viena ACVN “Pagnotta del Dittaino” maizes īpatnība ir tā, ka tās garša, smarža un svaigums spēj saglabāties nemainīgi veselas 5 dienas.

Agrāk savāktos kviešus uzglabāja sausumā attiecīgās tvertnēs vai noliktavās. Netika veikta labības apstrāde, kas paredzēta, lai to pasargātu no sēnīšu infekcijām vai parazītiskiem kukaiņiem. Vajadzības gadījumā labību nogādāja tuvākajās dzirnavās samalšanai.

Tāpat ģeogrāfiskajā apgabalā novāktos cietos kviešus iepriekš attīrīja no salmiem, netīrumiem un svešķermeņiem, lika uzglabāšanas tvertnēs, nepievienojot pesticīdus un ķīmiskās sintēzes vielas. Vienīgā atļautā apstrāde dzirnavās bija fiziska rakstura darbības. Bija atļauta graudu masas atdzesēšana ar aukstu gaisu un apmaisīšana.

Šādi apstrādājot graudu masu, tā nepārkarst, kas pretējā gadījumā rada piemērotu vidi pelējuma, mikotoksīnu un parazītu kukaiņu attīstībai un kas var pat izraisīt graudu sadīgšanu.

Dabisko raugu sagatavo no kultūrrauga, vajadzības gadījumā to atjaunojot. Atjaunošanu veic, izmantojot daļu kultūrrauga, sajaucot to ar divām daļām miltu un daļu ūdens, lai pēc mīcīšanas iegūtu masu, ko sadala četrās daļās rauga masas. Vienu no tām izmanto kā kultūrraugu un tādējādi atjauno, bet pārējās 3 daļas pievieno maisījumiem kā dabisko raugu pēc aptuveni vismaz 5 stundu raudzēšanas.

5.3. Cēloņsakarība starp ģeogrāfisko apgabalu un produkta īpašībām vai kvalitāti (ACVN) vai vienu konkrētu īpašību, produkta (AĢIN) reputācija un citas īpašības

“Pagnotta del Dittaino” maizes īpašības, kas aprakstītas 5.2. punktā, cieši nosaka 4. punktā minētā ģeogrāfiskā apgabala ģeomorfoloģiskās, augsnes un klimatiskās īpašības. Šādas īpatnības neapšaubāmi ir attiecināmas un cieši saistītas ar cietajiem kviešiem, kas ir galvenā un dominējošā izejviela ražošanas procesā un kam, pateicoties atsauces teritorijas klimatiskajām īpašībām, piemīt augsta kvalitatīvā vērtība un izcilas sanitārās īpašības (bez mikotoksīniem), kas piešķir produktam “Pagnotta del Dittaino” tā unikālās organoleptiskās īpašības.

Kā liecina vēstures avoti, atšķirībā no citiem apgabaliem Itālijā, kuros izmantoja un aizvien izmanto smalka maluma miltus, atsauces ģeogrāfiskajā apgabalā cietos kviešus vienmēr izmantoja maizes cepšanai, tādējādi iegūstot produktu, kas nedēļu ilgi saglabā svarīgākās smaržas un garšas īpašības.

Šādu īpašību saglabāšana iespējama, pateicoties ne tikai cieto kviešu smalka maluma miltiem, bet arī dabiskā ierauga izmantošanai. Skābās masas rūgšana notiek, pateicoties dinamiskam līdzsvaram, ko veido pienskābes baktērijas un raugs. Visbiežāk konstatētās mikroorganismu sugas ir Lactobacillus sanfranciscensis (Lactobacillus brevis subsp. lindneri), Candida milleri un Saccharomyces exiguus.

Starp senākajiem rakstu avotiem daudz liecību var sameklēt tieši cieto kviešu audzēšanas apgabalā, un laika gaitā tās kļuvušas par zināšanu un tradīciju glabātuvi attiecībā uz kultūraugu audzēšanu un maizes cepšanu.

Cieto kviešu audzēšana Sicīlijas iekšzemes teritorijās, tostarp Enna un Catania pašvaldību teritorijās, ieņem nozīmīgu vietu ne tikai attiecībā uz izmantoto platību, bet arī tādēļ, ka attiecas uz rajoniem, kuros sausuma apstākļos tradicionāli audzēja cietos kviešus. Tieši tādās pašvaldībās gan augsnes, gan klimatisko apstākļu dēļ cietie kvieši ir vienīgā kultūra, kas gadu gaitā spēja vietējiem lauksaimniekiem garantēt darbu un attiecīgus ieņēmumus.

Ievērojams pierādījums tam, ka Sicīlijā cietie kvieši tika izmantoti ikdienas uzturā, ir vēsturnieka un rakstnieka Plinio il Vecchio darbs “De Naturalis Historia” [“Par dabas vēsturi”]. Patiešām, kamēr Itālijas pussalas citos reģionos miltus ieguva vai nu no ozolzīlēm, vai ēdamajiem kastaņiem, vai arī citām graudaugu kultūrām, piemēram, no miežiem un rudziem, Sicīlijā zemnieki iemācījās cept maizi, izmantojot kviešu miltus. Saskaņā ar politiķa Sonnino rakstīto, tieši pateicoties šai prasmei, sicīliešu zemniekiem, neraugoties uz lielu nabadzību, izdevās izdzīvot, jo tie uzturā lietoja maizi, kas cepta no kviešu miltiem.

Atsauce uz specifikācijas publikāciju

Valdība ir uzsākusi valsts iebildumu procedūru, aizsargātā cilmes vietas nosaukuma “Pagnotta del Dittaino” atzīšanas pieteikumu 2006. gada 30. martā publicējot Itālijas Republikas oficiālajā vēstnesī Nr. 75 (Gazzetta Ufficiale della Repubblica Italiana).

Ražošanas specifikācijas konsolidētā versija ir pieejama tīmekļa vietnē:

www.politicheagricole.it/ProdottiQualita/Disciplinari_esame_UE.htm.

(1) OV L 93, 31.3.2006., 12. lpp.